《用同年林一中韵哭陈弘载佥宪二首 其二》
明代·黄仲昭

按节遥冲瘴雨寒，西风闻讣泪交潸。忆君九曲分岐去，问我三山岁月还。

柏府此时经旧宅，泉台无路觅清颜。全归俯仰应无愧，百岁谁能脱此关。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。